***Отговор на въпрос от Кръстина Таскова – народен представител от ПГ на ПП ВОЛЯ относно намаляване на хранителните отпадъци.***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО ТАСКОВА,**

Според Организацията по прехрана и земеделие на Обединените нации (ФАО), годишно, една трета от произведените в света храни (**около 1,3 млрд. тона**) се изхвърлят, като само в Европейския съюз това количество е близо **88 млн. тона** на стойност **143 млрд. евро**.

През 2015 г. Общото събрание на ООН прие Цели за устойчиво развитие до 2030 г. Съгласно **Цел 12.3**, до 2030 г. в глобален мащаб следва да се намалят наполовина хранителните отпадъци на глава от населението на ниво търговия на дребно и домакинства. Също така да се намалят загубите на храни по веригата на производство и доставка на храни, включително загубите след прибиране на реколтата.

С оглед подпомагане изпълнението на поетия от страната ни ангажимент за постигане на **Цел 12.3** на ООН, както и приоритетите на Европейския съюз в посочената област, Министерството на земеделието, храните и горите предприе редица действия и инициативи:

С цел подпомагане дейността и успешното функциониране на Българската хранителна банка, след нормативните промени, които бяха направени в Закона за данък върху добавената стойност и Закона за храните, със заповед на министъра на земеделието и храните през 2017 г. беше утвърден Списък на храните, обект на хранително банкиране. С тази заповед, освен подлежащите на дарение храни, бяха уредени и аспектите, свързани със срока на минимална трайност и срока на годност на храните, което на практика даде възможност за реално извършване на дейностите, свързани с хранителното банкиране.

По данни на Българската хранителна банка, с които министерството разполага, през последните 7 години са дарени и обслужени над **1 540 тона** хранителни продукти.

Министерството на земеделието, храните и горите и Българската агенция по безопасност на храните активно работят и подпомагат всички организации, които спазвайки Закона за храните и изискванията за безопасност, разписани в европейските и националните правни норми, допринасят за намаляване изхвърлянето на годна храна.

Друга много важна инициатива на ведомството е насочена към предприемането на комплекс от мерки за намаляване загубата и разхищението на храни и образуването на хранителни отпадъци.

С моя заповед от 21 ноември 2018 г. е създадена междуведомствена работна група за изработване на национална програма с план за действие към нея, във връзка с визирания по-горе проблем.

Към настоящия момент вече е изготвен проект на Национална програма за предотвратяване и намаляване на загубите на храни. Предложеният период на действие на Програмата е 2019 – 2024 г. В зависимост от постигнатите резултати, се предвижда разработването на Национална програма и за периода 2025 – 2030 г.

Проектът за Националната програма включва следните области на действие:

* предотвратяване на образуването на загуби на храни;
* преразпределение на излишъка от годни храни за консумация от хора в нужда;
* осведоменост и информиране на обществото за проблема с разхищението на храни.

В проекта са представени възможните причини за загубите на храни, като се посочват както предизвикателствата, така и областите за предприемане на мерки и дейности за предотвратяване и намаляване на загубите на храни по хранителната верига, включително и домакинствата.

**Оперативна цел 1**: Създаване на национална база данни, свързани с нивата на загубите на храни.

**Оперативна цел 2**: Подкрепа на фирмите по хранителната верига за предприемане на ефективни мерки за предотвратяване и намаляване на загубата на храни.

**Оперативна цел 3:** Промяна в поведението и отношението на потребителите към храните.

Почти **53%** от генерираните в ЕС хранителни отпадъци възникват в домакинствата, което предлага огромен потенциал за борба с разхищението на храни.

**Оперативна цел 4:** Прилагане на мерки за предотвратяване на загубите и разхищението на храни при източника.

Предвидени са мерки за насърчаване на правилната употреба от производителите на храни на маркировката върху етикета, обозначаваща срока на годност или на трайност на храните, както и за повишаване на знанията на потребителите относно значението на тази маркировка за различните видове храни.

**Оперативна цел 5**: Оптимизиране на даряването на годни храни за консумация от хора в нужда.

Голяма част от нереализираните храни са безопасни за консумация и могат да бъдат дарени на благотворителни организации, вместо да бъдат пропилявани. Резултатите от дейността на Българската хранителна банка и Българския червен кръст показват, че има голям потенциал за увеличаване на даряването на храни.

На 12 февруари тази година, проектът за Националната програма бе представен на заинтересованите страни, на организирана от Центъра за оценка на риска по хранителната верига кръгла маса на тема „Обсъждане на борбата със загубата на храни в България”. Участие във форума взеха представители на Министерството, БАБХ, МОСВ, НСИ, Българска хранителна банка, сдружения, браншови съюзи и асоциации на производители и търговци на храни, медии.

Успешното прилагане на мерките за предотвратяване и намаляване на загубите на храни може да се постигне единствено чрез съвместните усилия на държавните органи и всички заинтересовани страни, като производители и търговци на храни, потребители, научни институти и неправителствени организации с интерес към проблема. В заключение, следва да се отбележи, че безопасността на храните е приоритет и че мерките за предотвратяване и намаляване на загубите на храни не трябва да излагат на риск настоящите стандарти за безопасност на храните.

**БЛАГОДАРЯ ЗА ВНИМАНИЕТО!**