***Отговор на въпрос от ПГ на ПП ГЕРБ относно мерките за привличане на младите хора в сектор „Земеделие“***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

Общата селскостопанска политика има значителен потенциал в стимулиране навлизането на млади земеделски стопани в сектора на земеделието. Въпреки това продължават да се наблюдават процеси на нарушаване на демографската структура на заетите със земеделски дейности и обезлюдяване на селските райони. Това не е предизвикателство само за България, а е тенденция за всички държави в Европейския съюз, и не само, дори в Китай, го има този процес. Една от реалните възможности за противодействие на тези негативни процеси наред със стимулиране придобиването на образование, различни обучения, повишаване на квалификацията, както и безвъзмездно предоставяне на съвети и консултации е и извършването на ускорена цифрова трансформация на българското земеделие. Младите земеделски производители са носители на потенциал за осъществяване на прехода към цифрово земеделие. Автоматизацията на производствени процеси ще даде силен тласък на производителността на труда и ще допринесе за по-ефективно оползотворяване на ресурса и формирането на стабилни доходи. Министерството вече представи проект на цифрово земеделие, което ще стимулира приоритетите и целите на политиката в областта на цифровата трансформация на земеделието и ще заложи конкретни мерки и действия за тяхната реализация. На ниво ЕС, дефинирането на конкретните нужди на младите земеделски стопани и прилагането на взаимодопълващи се мерки по двата стълба в рамките на бъдещата ОСП, съчетани с мерки на национално равнище, улесняващи достъпа на младите хора до кредитиране, облекчение при стартиране на бизнеса, възможности за придобиване на земя и евентуални данъчни облекчения, ще се отрази благоприятно на процеса на обновяване на поколенията. Безспорно е, че не само ОСП трябва да бъде инструмента, а би следвало да бъде съчетано и с национални мерки.

Работихме по законопроект за поземлените отношения, който в момента е в доработка с формирана голяма работна група. Там също бяхме заложили приоритетно оземляване на млади земеделски стопани. Разбира се, начинът те да бъдат финансирани с определени дори и данъчни облекчения и кредитиране, също смятаме, че трябва да бъде съчетан с мерките по ОСП. Безспорно е, че в самия стратегически план освен финансирането, ние трябва да разработим и нарочен раздел, свързан с регенерацията на поколенията в земеделието.

**БЛАГОДАРЯ ЗА ВНИМАНИЕТО!**