***Отговор на въпрос от Кръстина Таскова – народен представител от ПГ на ПП ВОЛЯ относно форум „Двойният стандарт при храните в ЕС – да сложим проблема на масата“, който се проведе на 30 април 2018 г.***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО ТАСКОВА,**

Форумът на високо равнище „Двойният стандарт при храните в ЕС – да сложим проблема на масата”, беше проведен в София на 30 април миналата година, в рамките на Българското председателство на Съвета на ЕС. Участие взе еврокомисарят по правосъдие, г-жа Вера Юрова, която представи вижданията на Европейската комисия за предстоящи промени в няколко европейски директиви. Тези промени ще могат да подпомогнат процеса на елиминиране на практиките за производството на храни, продавани под една и съща марка, но с различни съставки за различните пазари в отделните държави членки. **Едва след приемането на директивите ще може да се премине и към стъпки за налагане на санкции на производителите, които продължават да прилагат нелоялни практики, подвеждащи потребителите.**

През месец април 2018 г. Европейската комисия предложи пакет от законодателни промени, с цел по-добра защита на потребителите. Пакетът „Нова сделка за потребителите“ включва предложение за изменение на четири директиви:

* Директивата на Съвета относно неравноправните клаузи в потребителските договори;
* Директивата относно защитата на потребителите при обозначаването на цените на стоките, предлагани на потребителите;
* Директивата относно правата на потребителите;
* Директивата относно нелоялни търговски практики от страна на търговци към потребители изрично определя като подвеждащо предлагането на пазара на продукт под една и съща търговска марка, но с различен състав.

Отново през 2018 г. Европейската комисия чрез Съвместния изследователски център (JRC) разработи хармонизирана методология за подбор и анализ на храни, позволяваща на националните органи да провеждат изследвания, сравняващи състава и характеристиките на хранителните продукти, продавани със сходни опаковки в ЕС.

Проучвателната методология ще помогне на националните органи да проверят дали хранителните продукти се търгуват в пълно съответствие с законодателството на ЕС. Методологията се основава на ключови принципи като прозрачност, сравнимост, избор на подобни проби и продуктови опити.

През месец юли 2018 г. България бе официално поканена от Съвместния изследователски център (JRC) на ЕК, за участие в общоевропейската кампания за оценка на свързаните с качеството характеристики на марки храни, продавани под определена марка по – популярна като „проучване за наличие на двоен стандарт при храните“.

В последствие Българската агенция по безопасност на храните взе мостри за анализ от **96** продукта, след което изпрати до Съвместния изследователски център в Белгия цялата обработена информация.

*Взетите проби са следните групи продукти:*

* *Зърнени закуски*
* *Мляко и млечни продукти (твърди сирена, сирена за мазане и йогурт)*
* *Месни продукти*
* *Шоколади и шоколадови десерти и др.*

Основната работа занапред зависи от това кога ще се приемат законодателните досиета на ниво ЕС. Както вече отбелязах преговорите стартираха по време на Българското председателство *(м. април 2018 г.)*. За съжаление във втората половина на година, по време на Австрийско председателство, имаше известно затишие във връзка с това досие. В началото на тази година стартираха интензивни преговори по предложението в рамките на Румънското председателство.

*За много кратък период от време Румънско председателство успя на 1 март тази година да получи мандат от КОРЕПЕР за водене на преговори с Европейския парламент, който беше приел своята позиция месец по-рано.*

На 11 март стартираха официалните преговори между Съвета и Парламента. След като Българското председателство постави въпроса на най-високо ниво, Румънското председателство си е поставило цел и програма, да финализира стартиралите преговори в Европейския парламент до края на месец март. Разбира се и двете страни, и Парламента, и Съвета, са амбицирани да доведат преговорите до успешен край, което, обаче не означава, че това ще бъде твърде лесно.

На 2 април 2019 г. вече има постигнато предварително споразумение между Съвета и Европейския парламент по пакета „Нова сделка за потребителите“. Очаква се то да бъде формално потвърдено, както от Европейския парламент, така и от Съвета, като Европейския парламент предвижда да го подложи на гласуване в пленарна зала на 16 април 2019 г.

Едва след приемането на тези досиета може да започне работа по транспонирането им в българското законодателство, както и във всяко друго на всички държави членки на ЕС.

Същевременно Европейската комисия одобри пилотен проект предложен от българските евродепутати от ЕНП - Емил Радев и Андрей Новаков за борба с двойните стандарти на храните в ЕС. Той е одобрен с най-високата възможна оценка – клас „А“. Проектът представлява програма, която ще подпомага всички потребителски организации, контактите им с държавните органи и провеждането на тестове за борба с двойния стандарт. Това е програма, по която потребителските организации ще могат да кандидатстват и която е на стойност **1,3 млн. евро**. С отпуснатите средства се очаква те да повишат своя капацитет – за закупуване на оборудване.

**БЛАГОДАРЯ ЗА ВНИМАНИЕТО!**