***Отговор на въпрос от името на парламентарната група на ПП ГЕРБ относно бюджетът за развитие на селските райони в новата ОСП***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

Бюджетът, като първоначални разчети, да, той е намален с близо 16%. Надяваме се с национално решение, ако се запази така глобалният бюджет, ние да покрием с национални средства дофинансиране и запазване на бюджета в България. Това не означава, че ние не трябва да насочваме парите към най-приоритетните сектори. Безспорно ние трябва да се съсредоточим върху това, което ще покаже СЛОТ-анализа, това, което ще заложим в стратегическия план. Безспорно тук има много приоритети, които трябва да бъдат заложени. Те са изискуеми и по регламент. Това, което ние в момента имаме като необходимост, а именно инвестиции в производство и преработка, защото и в момента имаме дисбаланс, в инвестициите, особено за преработка в секторите на плодове и зеленчуци и частично в земеделието. Това важи и за съхранението на плодове и зеленчуци. Неслучайно вчера взехме и решение новата държавна помощ, която откриваме с бюджет от 7,2 млн., 3,6 млн. през тази година и още толкова през следващата, именно за инвестиции на преработка и съхранение на плодове и зеленчуци. Инвестиции, разбира се в публичната инфраструктура, в чувствителните сектори, които нямат възможност, а трябва да бъдат запазени и да бъдат развити като браншове. Това, разбира се, ще бъде изведено в съответните СЛОТ- анализи, но не е тайна, че това ще бъдат чувствителните сектори, които и в момента изпитват своите трудности. Те трябва да бъдат финансирани в рамките на съответните правила от гледна точка на икономическа ефективност на всеки един проект. Безспорно младите производители, обновяването на поколението отново трябва да бъде приоритет в Програмата за развитие на селските райони. Имаме изрични изисквания за екологизацията, за цифровизацията и дигитализацията в земеделието, така че това са параметри, които ще намерят своето място във финансирането на програмата. Надявам се ние да успеем да начин бюджетът да е съпоставим с настоящия и оптимизиране на разходите, особено в различните компенсаторни мерки, които имаме по Втора ос. Смятаме, че може да се постигне още по-добра ефективност в усвояване на средствата, но и настоящата е много добра.

**БЛАГОДАРЯ ЗА ВНИМАНИЕТО!**